text:
enheder på en konsekvent og ikkediskriminerende måde.
 Artikel 382
 Udveksling af oplysninger
 1. En part, som har grund til at tro, at dens interesser i henhold til dette kapitel påvirkes negativt af de kommercielle aktiviteter, som udøves af en omfattet enhed i den anden part, kan skriftligt anmode den anden part om at oplyse om den pågældende enheds kommercielle aktiviteter i forbindelse med gennemførelsen af dette kapitels bestemmelser i henhold til stk. 2.
 2. Forudsat at den i stk. 1 omhandlede anmodning indeholder en redegørelse for, hvordan enhedens aktiviteter kan påvirke den anmodende parts interesser i henhold til dette kapitel, og angiver, hvilke af følgende kategorier af oplysninger der gives eller vil blive givet, skal den anmodede part give de oplysninger, der anmodes om:
 a)
 enhedens ejerskab og stemmeretsstruktur med angivelse af den procentdel af aktierne og stemmerettighederne, som den anmodede par har tilsammen i enheden
 b)
 en beskrivelse af eventuelle særlige aktier eller særlige stemmerettigheder eller andre rettigheder, som den anmodede part eller dens omfattede enheder har, i det omfang sådanne rettigheder er forskellige fra dem, der er knyttet til enhedens almindelige aktier
 c)
 en beskrivelse af enhedens organisatoriske struktur og af sammensætningen af bestyrelsen eller et tilsvarende ledelsesorgan
 d)
 en beskrivelse af de statslige myndigheder eller offentlige organer, der regulerer eller fører tilsyn med enheden, en beskrivelse af de rapporteringskrav, som enheden er pålagt af disse statslige myndigheder eller offentlige organer, og disse statslige myndigheders eller offentlige organers rettigheder og praksis med hensyn til udnævnelse, afskedigelse eller aflønning af ledende medarbejdere og medlemmerne af enhedens bestyrelse eller et tilsvarende ledelsesorgan
 e)
 enhedens årlige indtægter og samlede aktiver i de seneste tre år, for hvilke der foreligger oplysninger
 f)
 eventuelle undtagelser, immuniteter og dertil knyttede foranstaltninger, som enheden er omfattet af i henhold til den anmodede parts lovgivning
 g)
 eventuelle yderligere oplysninger om virksomheden, som er offentligt tilgængelige, herunder årsrapporter og tredjepartsauditter.
 3. Stk. 1 og 2 forpligter ikke en part til at videregive fortrolige oplysninger, når videregivelsen ville være uforenelig med dens love og forskrifter, vanskeliggøre håndhævelse af loven eller på anden måde være i strid med almene samfundsinteresser eller krænke bestemte virksomheders legitime kommercielle interesser.
 4. Hvis de ønskede oplysninger ikke foreligger, giver den anmodede part skriftligt den anmodende part en begrundelse for, hvorfor disse oplysninger ikke foreligger.
 KAPITEL 5
 BESKATNING
 Artikel 383
 God forvaltning
 Parterne anerkender og forpligter sig til at gennemføre principperne om god forvaltning på skatteområdet, herunder de internationale standarder for gennemsigtighed og udveksling af oplysninger samt fair skattekonkurrence. Parterne gentager deres støtte til OECD's handlingsplan mod udhuling af skattegrundlaget og overførsel af overskud (BEPS) og bekræfter deres tilsagn om at gennemføre OECD's minimumsstandarder mod BEPS. Parterne vil fremme god forvaltning på skatteområdet, forbedrer det internationale samarbejde på skatteområdet og letter opkrævningen af skatteindtægter.
 Artikel 384
 Beskatningsstandarder
 1. En part må ikke svække eller reducere det beskyttelsesniveau, der er fastsat i partens lovgivning, ved overgangsperiodens udløb til under det niveau, der er fastsat i standarder og regler, der er opnået enighed om i OECD


text:
ved overgangsperiodens udløb, med hensyn til:
 a)
 udveksling af oplysninger efter anmodning, spontant eller automatisk om finansielle konti, grænseoverskridende skatteafgørelser, land for land-rapporter mellem skattemyndighederne, reelt ejerskab og potentielle grænseoverskridende skatteplanlægningsordninger
 b)
 regler om begrænsning af rentebetalinger, kontrollerede udenlandske selskaber og hybride mismatch.
 2. En part må ikke svække eller reducere det beskyttelsesniveau, der er fastsat i partens lovgivning, ved overgangsperiodens udløb med hensyn til offentlig landeopdelt rapportering fra kreditinstitutter og investeringsselskaber, bortset fra små og ikke indbyrdes forbundne investeringsselskaber.
 Artikel 385
 Tvistbilæggelse
 Dette kapitel er ikke omfattet af bestemmelserne om tvistbilæggelse i sjette del, afsnit I.
 KAPITEL 6
 ARBEJDSSTANDARDER OG SOCIALE STANDARDER
 Artikel 386
 Definition
 1. I dette kapitel forstås ved "arbejdsmæssige og sociale beskyttelsesniveauer" de beskyttelsesniveauer, der generelt er fastsat i en parts lovgivning og standarder (62) på hvert af følgende områder:
 a)
 grundlæggende rettigheder på arbejdspladsen
 b)
 standarder for sundhed og sikkerhed på arbejdspladsen
 c)
 retfærdige arbejdsforhold og beskæftigelsesstandarder
 d)
 ret til information og høring i virksomheden eller
 e)
 omstrukturering af virksomheder.
 2. For Unionens vedkommende forstås ved "arbejdsmæssige og sociale beskyttelsesniveauer" de arbejdsmæssige og sociale beskyttelsesniveauer, der gælder for og er fælles for alle Unionens medlemsstater.
 Artikel 387
 Opretholdelse af beskyttelsesniveauerne
 1. Parterne bekræfter, at hver part har ret til at fastlægge politikker og prioriteter på de områder, der er omfattet af dette kapitel, til at fastlægge de arbejdsmæssige og sociale beskyttelsesniveauer, som de finder passende, og til at vedtage eller ændre deres relevante lovgivning og politikker på en måde, der er i overensstemmelse med hver parts internationale forpligtelser, herunder deres forpligtelser i henhold til dette kapitel.
 2. En part må ikke på en måde, der påvirker handelen eller investeringerne parterne imellem, svække eller reducere de arbejdsmæssige og sociale beskyttelsesniveauer, der ligger under de niveauer, der var gældende ved overgangsperiodens udløb, herunder ved ikke effektivt at håndhæve sin lovgivning og sine standarder.
 3. Parterne anerkender, at hver part bevarer retten til at udøve rimeligt skøn og træffe beslutninger i god tro vedrørende tildeling af ressourcer til håndhævelse vedrørende arbejdsmarkedet, hvad angår anden arbejdsret, der anses for at have højere prioritet, forudsat at udøvelsen af dette skøn og disse afgørelser ikke er i strid med dens forpligtelser i henhold til dette kapitel.
 4. Parterne bestræber sig fortsat på at øge deres respektive arbejdsmæssige og sociale beskyttelsesniveauer som omhandlet i dette kapitel.
 Artikel 388
 Håndhævelse
 Med henblik på håndhævelse som omhandlet i artikel 387 indfører og vedligeholder hver af parterne et system til effektiv national håndhævelse og navnlig et effektivt arbejdstilsyn i overensstemmelse med deres internationale forpligtelser vedrørende arbejdsvilkår og beskyttelse af arbejdstagere, sikrer, at der er adgang til administrative og retslige procedurer, som gør det muligt for offentlige myndigheder og enkeltpersoner med søgsmålskompetence rettidigt at anlægge sag ved overtrædelser af arbejdsret og sociale standarder, og sikrer passende og effektive retsmidler, herunder foreløbige retsmidler, samt sanktioner, der står i rimeligt forhold til overtrædelsen og har afskrækkende virkning. Ved den nationale gennemførelse og håndhævelse af artikel 387 respekterer hver part arbejdsmarkedsparternes rolle og autonomi på nationalt plan, hvor det

type: contracts

jurisdiction: EU


text:
er relevant, i overensstemmelse med gældende lovgivning og praksis.
 Artikel 389
 Tvistbilæggelse
 1. Parterne udfolder gennem dialog, konsultationer og udveksling af oplysninger og samarbejde enhver bestræbelse på at løse enhver uenighed om anvendelsen af dette kapitel.
 2. Uanset sjette del, afsnit I, anvender parterne i tilfælde af en tvist mellem parterne om anvendelsen af dette kapitel, udelukkende procedurerne i artikel 408, 409 og 410.
 KAPITEL 7
 MILJØ OG KLIMA
 Artikel 390
 Definitioner
 1. I dette kapitel forstås ved "miljøbeskyttelsesniveauer" de beskyttelsesniveauer, som generelt er fastsat i en parts lovgivning, og som har til formål at beskytte miljøet, herunder forebyggelse af en fare for menneskers liv eller sundhed fra miljøvirkninger, herunder på hvert af følgende områder:
 a)
 industrielle emissioner
 b)
 kulstofemissioner og luftkvalitet
 c)
 bevaring af natur og biodiversitet
 d)
 affaldshåndtering
 e)
 beskyttelse og bevarelse af vandmiljøet
 f)
 beskyttelse og bevarelse af havmiljøet
 g)
 forebyggelse, nedbringelse og fjernelse af risici for menneskers sundhed eller for miljøet, som skyldes fremstilling, anvendelse, udslip og bortskaffelse af kemiske stoffer, eller
 h)
 forvaltning af indvirkningen på miljøet fra landbrugs- eller fødevareproduktion, navnlig gennem anvendelse af antibiotika og dekontaminanter.
 2. For Unionens vedkommende forstås ved "miljøbeskyttelsesniveauer" de miljøbeskyttelsesniveauer, der gælder for og er fælles for alle medlemsstater.
 3. I dette kapitel forstås ved "klimabeskyttelsesniveau" beskyttelsesniveau med hensyn til emissioner og optag af drivhusgasser og ozonlagsnedbrydende stoffer. For så vidt angår drivhusgasser betyder dette:
 a)
 for Unionens vedkommende målet på 40 % for hele økonomien i 2030, herunder Unionens kulstofprissætningssystem
 b)
 for Det Forenede Kongeriges vedkommende Det Forenede Kongeriges andel af dette 2030-mål for hele økonomien, herunder Det Forenede Kongeriges kulstofprissætningssystem.
 Artikel 391
 Opretholdelse af beskyttelsesniveauerne
 1. Parterne bekræfter, at hver part har ret til at fastlægge politikker og prioriteter på de områder, der er omfattet af dette kapitel, til at fastlægge de miljøbeskyttelsesniveauer eller og det klimabeskyttelsesniveau, som den finder passende, og til at vedtage eller ændre sin relevante lovgivning og politikker på en måde, der er i overensstemmelse med hver parts internationale forpligtelser, herunder sine forpligtelser i henhold til dette kapitel.
 2. En part må ikke på en måde, der påvirker handelen eller investeringerne parterne imellem, svække eller reducere sine miljøbeskyttelsesniveauer eller sit klimabeskyttelsesniveau til niveauer, der ligger under dem, der var gældende ved overgangsperiodens udløb, herunder ved ikke effektivt at håndhæve sin miljølovgivning og sine standarder for klimabeskyttelse.
 3. Parterne anerkender, at hver part bevarer retten til at udøve rimeligt skøn og træffe beslutninger i god tro vedrørende tildeling af ressourcer til håndhævelse vedrørende miljøet, hvad angår anden miljøret og klimapolitikker, der anses for at have højere prioritet, forudsat at udøvelsen af dette skøn og disse afgørelser ikke er i strid med dens forpligtelser i henhold til dette kapitel.
 4. For så vidt der i dette kapitel er fastsat mål i en parts miljølovgivning på de områder, der er anført i artikel 390, er de omfattet af en parts miljøbeskyttelsesniveau ved overgangsperiodens udløb. Disse mål omfatter de mål, der forventes opfyldt på et tidspunkt, der ligger efter overgangsperiodens udløb. Dette stykke finder også anvendelse


text:
på ozonlagsnedbrydende stoffer.
 5. Parterne bestræber sig fortsat på at øge deres respektive miljøbeskyttelsesniveauer eller deres respektive klimabeskyttelsesniveauer som omhandlet i dette kapitel.
 Artikel 392
 Kulstofprissætning
 1. Hver part har indført et effektivt kulstofprissætningssystem pr. 1. januar 2021.
 2. Hvert system omfatter drivhusgasemissioner fra elproduktion, varmeproduktion, industri og luftfart.
 3. Effektiviteten af parternes respektive kulstofprissætningssystemer skal opretholde det beskyttelsesniveau, der er fastsat i artikel 391.
 4. Uanset stk. 2 medtages luftfart senest inden for to år, hvis den ikke allerede er medtaget. Anvendelsesområdet for Unionens kulstofprissætningssystem omfatter flyvninger, der afgår fra Det Europæiske Økonomiske Samarbejdsområde til Det Forenede Kongerige.
 5. Hver part opretholder sit kulstofprissætningssystem, for så vidt som det er et effektivt redskab for hver part i bekæmpelsen af klimaændringer, og opretholder under alle omstændigheder det beskyttelsesniveau, der er fastsat i artikel 391.
 6. Parterne samarbejder om kulstofprissætning. De overvejer seriøst at sammenkæde deres respektive kulstofprissætningssystemer på en måde, der bevarer disse systemers integritet og giver mulighed for at øge deres effektivitet.
 Artikel 393
 Miljø- og klimaprincipper
 1. Under hensyntagen til det forhold, at Unionen og Det Forenede Kongerige deler en fælles biosfære med hensyn til grænseoverskridende forurening, giver hver part tilsagn om at overholde de internationalt anerkendte miljøprincipper, som parten har forpligtet sig til i f.eks. Rioerklæringen om miljø og udvikling, vedtaget den 14. juni 1992 ("Rioerklæringen fra 1992 om miljø og udvikling") og i multilaterale miljøaftaler, herunder De Forenede Nationers rammekonvention om klimaændringer, udfærdiget den 9. maj 1992 i New York ("UNFCCC") og konventionen om den biologiske mangfoldighed, udfærdiget den 5. juni 1992 i Rio de Janeiro ("konventionen om den biologiske mangfoldighed"), særlig:
 a)
 princippet om, at miljøbeskyttelse bør integreres i udformningen af politikker, herunder gennem konsekvensvurderinger
 b)
 princippet om en forebyggende indsats for at undgå miljøskader
 c)
 den forsigtighedstilgang, der er omhandlet i artikel 356, stk. 2
 d)
 princippet om, at indgreb over for miljøskader fortrinsvis bør ske ved kilden, og
 e)
 princippet om, at forureneren betaler.
 2. Parterne bekræfter deres respektive forpligtelser med hensyn til procedurer for evaluering af en foreslået aktivitets sandsynlige indvirkning på miljøet, og når bestemte projekter, planer og programmer kan forventes at få væsentlige indvirkninger på miljøet, herunder på sundheden, herunder en miljøkonsekvensvurdering eller en strategisk miljøvurdering, alt efter hvad der er relevant.
 3. Disse procedurer omfatter, hvor det er relevant og i overensstemmelse en parts lovgivning, fastlæggelse af anvendelsesområdet for en miljørapport og udarbejdelse heraf, gennemførelse af offentlig deltagelse og høringer og hensyntagen til miljørapporten og resultaterne af offentlighedens deltagelse og høringer i forbindelse med det godkendte projekt eller den vedtagne plan eller det vedtagne program.
 Artikel 394
 Håndhævelse
 1. Med henblik på håndhævelse som omhandlet i artikel 391 sikrer hver part i overensstemmelse med sin nationale lovgivning:
 a)
 at de nationale myndigheder, der har kompetence til at håndhæve den relevante miljø- og klimalovgivning, tager behørigt højde for påståede overtrædelser af sådan lovgivning, som de får kendskab til. De pågældende myndigheder skal have adgang til passende og effektive retsmidler, herunder foreløbige retsmidler samt sanktioner, der står i rimeligt forhold til


text:
overtrædelsen og har afskrækkende virkning, hvis det er relevant, og
 b)
 nationale administrative eller retslige procedurer er tilgængelige for fysiske og juridiske personer med en tilstrækkelig interesse i at anlægge sag til prøvelse af overtrædelser af sådan lovgivning og til at anvende effektive retsmidler, herunder foreløbige retsmidler, og at retssagerne er ikke uoverkommeligt dyre og føres på en retfærdig, retfærdig og gennemsigtig måde.
 Artikel 395
 Samarbejde om overvågning og håndhævelse
 Parterne sikrer, at Europa-Kommissionen og Det Forenede Kongeriges tilsynsførende organer regelmæssigt mødes og samarbejder om en effektiv overvågning og håndhævelse af lovgivningen med hensyn til miljø og klima som omhandlet i artikel 391.
 Artikel 396
 Tvistbilæggelse
 1. Parterne udfolder gennem dialog, konsultationer og udveksling af oplysninger og samarbejde enhver bestræbelse på at løse enhver uenighed om anvendelsen af dette kapitel.
 2. Uanset sjette del, afsnit I, anvender parterne i tilfælde af en tvist mellem parterne om anvendelsen af dette kapitel, udelukkende procedurerne i artikel 408, 409 og 410.
 KAPITEL 8
 ANDRE INSTRUMENTER FOR HANDEL OG BÆREDYGTIG UDVIKLING
 Artikel 397
 Baggrund og mål
 1. Parterne minder om Agenda 21 og Rioerklæringen fra 1992 om miljø og udvikling, gennemførelsesplanen fra verdenstopmødet i Johannesburg om bæredygtig udvikling fra 2002, Den Internationale Arbejdsorganisations (ILO) erklæring om social retfærdighed med henblik på en retfærdig globalisering, vedtaget den 10. juni 2008 i Genève af Den Internationale Arbejdskonference på sit 97. møde ("ILO's erklæring fra 2008 om social retfærdighed med henblik på en retfærdig globalisering"), slutdokumentet fra FN's konference om bæredygtig udvikling fra 2012 med titlen "Den fremtid, vi ønsker" ("The future we want"), stadfæstet i FN's Generalforsamlings resolution 66/288, vedtaget den 27. juli 2012, og FN's 2030-dagsorden for bæredygtig udvikling vedtaget af FN's Generalforsamling ved resolution 70/1 af 25. september 2015 og dens mål for bæredygtig udvikling.
 2. I lyset af denne artikels stk. 1 er målet med dette kapitel at fremme integrationen af bæredygtig udvikling, navnlig dens arbejds- og miljømæssige dimensioner, i parternes handels- og investeringsforbindelser og i denne forbindelse supplere parternes forpligtelser i henhold til kapitel 6 og 7.
 Artikel 398
 Gennemsigtighed
 1. Parterne understreger betydningen af at sikre gennemsigtighed som et nødvendigt element til at fremme offentlig deltagelse og offentliggørelse af oplysninger inden for rammerne af dette kapitel. I overensstemmelse med deres love og forskrifter, bestemmelserne i dette kapitel, afsnit IX og afsnit X skal hver part:
 a)
 sikre, at alle alment gældende foranstaltninger, der forfølger målene i dette kapitel, forvaltes på en gennemsigtig måde, herunder ved at give offentligheden rimelige muligheder og tilstrækkelig tid til at fremsætte bemærkninger, og ved at offentliggøre sådanne foranstaltninger
 b)
 sikre, at offentligheden får adgang til relevante miljøoplysninger, der opbevares af eller for offentlige myndigheder, samt sikre aktiv formidling af disse oplysninger til offentligheden ad elektronisk vej
 c)
 tilskynde til offentlig debat med og blandt ikkestatslige aktører om udvikling og fastlæggelse af politikker, der kan føre til, at de offentlige myndigheder vedtager lovgivning, der er relevant for dette kapitel. Med hensyn til miljøet omfatter dette offentlig deltagelse i projekter, planer og programmer og
 d)
 fremme af offentlighedens


text:
kendskab til de af dens love og standarder, der er relevante for dette kapitel, samt håndhævelses- og overholdelsesprocedurer ved at tage skridt til at øge offentlighedens viden og forståelse. I forbindelse med arbejdsmarkedsret og arbejdsmarkedsstandarder skal dette omfatte arbejdstagere, arbejdsgivere og deres repræsentanter.
 Artikel 399
 Multilaterale arbejdsmarkedsstandarder og -aftaler
 1. Parterne bekræfter deres tilsagn om at fremme udviklingen af den internationale handel på en måde, der fremmer anstændigt arbejde for alle, som udtrykt i ILO-erklæringen fra 2008 om social retfærdighed for en retfærdig globalisering.
 2. I overensstemmelse med ILO-statutten og ILO-erklæringen om grundlæggende principper og rettigheder på arbejdet og opfølgningen heraf, som blev vedtaget den 18. juni 1998 i Genève på Den Internationale Arbejdskonferences 86. møde, forpligter hver part sig til at iagttage, fremme og effektivt gennemføre de følgende internationalt anerkendte grundlæggende arbejdsmarkedsstandarder som fastlagt i de grundlæggende ILO-konventioner:
 a)
 foreningsfrihed og faktisk anerkendelse af retten til kollektive forhandlinger
 b)
 afskaffelse af alle former for tvangsarbejde
 c)
 reel afskaffelse af børnearbejde og
 d)
 afskaffelse af forskelsbehandling med hensyn til beskæftigelse og erhverv.
 3. Hver part bestræber sig fortsat og vedvarende på at ratificere de grundlæggende ILO-konventioner, hvis de ikke allerede har gjort dette.
 4. Parterne udveksler regelmæssigt og i det nødvendige omfang oplysninger om medlemsstaternes og Det Forenede Kongeriges respektive situationer og fremskridt med hensyn til ratificeringen af ILO-konventioner eller protokoller, som af ILO er klassificeret som værende ajour, og af andre relevante internationale instrumenter.
 5. Hver part forpligter sig til at gennemføre alle de ILO-konventioner, som Det Forenede Kongerige og medlemsstaterne hver især har ratificeret, og de forskellige bestemmelser i den europæiske socialpagt, som medlemsstaterne og Det Forenede Kongerige som medlemmer af Europarådet hver især har accepteret (63).
 6. Hver part fremmer fortsat gennem sin lovgivning og praksis ILO's dagsorden for anstændigt arbejde som opstillet i ILO's erklæring fra 2008 om social retfærdighed med henblik på en retfærdig globalisering ("ILO Decent Work Agenda") og i overensstemmelse med relevante ILO-konventioner og andre internationale forpligtelser, navnlig med hensyn til:
 a)
 anstændige arbejdsvilkår for alle med hensyn til bl.a. løn, arbejdstid, barselsorlov og andre arbejdsvilkår
 b)
 sundhed og sikkerhed på arbejdspladsen, herunder forebyggelse af arbejdsrelaterede skader eller sygdomme og kompensation i tilfælde af sådanne skader eller sygdomme, og
 c)
 ikkeforskelsbehandling med hensyn til arbejdsvilkår, herunder for vandrende arbejdstagere.
 7. Hver part beskytter og fremmer den sociale dialog om arbejdsmarkedsforhold mellem arbejdstagere og arbejdsgivere og deres respektive organisationer og med relevante statslige myndigheder.
 8. Parterne samarbejder om handelsrelaterede aspekter af arbejdsmarkedspolitikker og -foranstaltninger i multilaterale fora såsom ILO, når det er relevant. Et sådant samarbejde kan omfatte områder såsom:
 a)
 handelsrelaterede aspekter af gennemførelsen af grundlæggende, prioriterede og andre ajourførte ILO-konventioner
 b)
 handelsrelaterede aspekter af ILO's dagsorden for anstændigt arbejde, herunder om den indbyrdes sammenhæng mellem handel og fuld og produktiv beskæftigelse, arbejdsmarkedstilpasninger, grundlæggende arbejdsmarkedsstandarder, anstændigt arbejde i globale forsyningskæder, social beskyttelse og social inddragelse, social dialog samt ligestilling mellem kvinder og mænd
 c)
 virkningerne for handel og investeringer af arbejdsmarkedslovgivning og -standarder, eller handels- og investeringsreglers virkninger for arbejdsmarkedet
 d)
 dialog og


text:
udveksling af oplysninger om arbejdsretlige bestemmelser inden for rammerne af deres respektive handelsaftaler samt gennemførelsen heraf og
 e)
 enhver anden form for samarbejde, der anses for hensigtsmæssig.
 9. Parterne tager hensyn til eventuelle synspunkter, der er fremsat af repræsentanter for arbejdstager-, arbejdsgiver- og civilsamfundsorganisationer, når de identificerer samarbejdsområder, og når de gennemfører samarbejdsaktiviteter.
 Artikel 400
 Multilaterale miljøaftaler
 1. Parterne anerkender betydningen af FN's Miljøforsamling under FN's Miljøprogram og af multilateral miljøforvaltning og multilaterale miljøaftaler som et af det internationale samfunds svar på globale eller regionale miljøudfordringer, og de fremhæver behovet for at fremme det indbyrdes understøttende forhold mellem handels- og miljøpolitikker, -regler og -foranstaltninger.
 2. I medfør af stk. 1, forpligter hver part sig til effektivt at gennemføre de multilaterale miljøaftaler, protokoller og ændringer, som de har ratificeret i deres lovgivning og praksis.
 3. Parterne udveksler regelmæssigt og efter behov oplysninger om:
 a)
 deres respektive situation med hensyn til ratificeringen og gennemførelsen af multilaterale miljøaftaler, herunder protokoller og ændringer
 b)
 igangværende forhandlinger om nye multilaterale miljøaftaler og
 c)
 hver parts respektive synspunkter om at tilslutte sig yderligere multilaterale miljøaftaler.
 4. Parterne bekræfter, at hver part har ret til at indføre eller opretholde foranstaltninger med henblik på at fremme målene i multilaterale miljøaftaler, som den er part i. Parterne minder om, at foranstaltninger, der vedtages eller håndhæves for at gennemføre sådanne multilaterale miljøaftaler, kan være berettiget i henhold til artikel 412.
 5. Parterne samarbejder om handelsrelaterede aspekter af miljøpolitikker og -foranstaltninger, herunder i multilaterale fora såsom FN's politiske forum på højt plan for bæredygtig udvikling, FN's Miljøprogram, FN's Miljøforsamling, multilaterale miljøaftaler, Organisationen for International Civil Luftfart (ICAO) eller WTO alt efter omstændighederne. Et sådant samarbejde kan omfatte områder såsom:
 a)
 initiativer vedrørende bæredygtig produktion og bæredygtigt forbrug, herunder initiativer, der har til formål at fremme en cirkulær økonomi og grøn vækst og forureningsbekæmpelse
 b)
 initiativer til fremme af miljøvarer og -tjenesteydelser, herunder ved at nedbringe toldmæssige og ikketoldmæssige hindringer
 c)
 virkningerne for handel og investeringer af miljølovgivning og -standarder eller handels- og investeringsreglers virkninger for miljøet
 d)
 gennemførelsen af bilag 16 til konventionen angående international civil luftfart, som blev indgået den 7. december 1944 i Chicago, og andre foranstaltninger for at mindske luftfartens miljøpåvirkning, herunder inden for lufttrafikstyring, og
 e)
 andre handelsrelaterede aspekter af multilaterale miljøaftaler, herunder protokoller, ændringer og gennemførelse.
 6. Samarbejdet i henhold til stk. 5 kan omfatte tekniske udvekslinger, udveksling af oplysninger og bedste praksis, forskningsprojekter, undersøgelser, rapporter, konferencer og workshopper.
 7. Parterne tager behørigt hensyn til synspunkter og bidrag fra offentligheden og interesserede aktører om udformningen og gennemførelsen af deres samarbejdsaktiviteter, og de kan inddrage sådanne aktører yderligere i disse aktiviteter, alt efter hvad der er relevant.
 Artikel 401
 Handel og klimaændringer
 1. Parterne anerkender betydningen af at handle hurtigt for at bekæmpe klimaændringer og deres konsekvenser og af den rolle, som handel og investeringer spiller i forfølgelsen af dette mål i overensstemmelse med UNFCC, med formålet med og målene i Parisaftalen, som blev vedtaget den 12. december 2015 i Paris af partskonferencen under De Forenede Nationers


text:
rammekonvention om klimaændringer på FN's 21. partskonference ("Parisaftalen"), og med andre multilaterale miljøaftaler og multilaterale instrumenter vedrørende klimaændringer.
 2. Hver part skal i medfør af stk. 1:
 a)
 forpligte sig til effektivt at gennemføre UNFCCC og Parisaftalen, hvori et af hovedmålene er at øge den globale reaktion på klimaændringer og holde stigningen i den globale gennemsnitstemperatur et godt stykke under 2 °C over det førindustrielle niveau og fortsætte bestræbelserne på at begrænse temperaturstigningen til 1,5 °C over det førindustrielle niveau
 b)
 fremme det positive samspil mellem handel og klimapolitikker og -foranstaltninger og derved bidrage til overgangen til en ressourceeffektiv lavemissionsøkonomi og til klimarobust udvikling og
 c)
 gøre det lettere at fjerne hindringer for handel med og investering i varer og tjenesteydelser af særlig betydning for modvirkning af og tilpasning til klimaændringer såsom vedvarende energi og energieffektive produkter og tjenesteydelser, f.eks. ved at nedbringe toldmæssige og ikketoldmæssige hindringer eller vedtage politiske rammer, der kan bane vejen for anvendelsen af de bedste tilgængelige løsninger.
 3. Parterne samarbejder om at styrke deres samarbejde om handelsrelaterede aspekter af politikker og foranstaltninger til afbødning af klimaændringer bilateralt, regionalt og i internationale fora, hvor det er relevant, herunder i UNFCCC, WTO, Montrealprotokollen om stoffer, der nedbryder ozonlaget, udfærdiget den 26. august 1987 i Montreal ("Montrealprotokollen"), Den Internationale Søfartsorganisation (IMO) og ICAO. Et sådant samarbejde kan omfatte områder såsom:
 a)
 politisk dialog og samarbejde om gennemførelsen af Parisaftalen, herunder om midler til fremme af modstandsdygtighed over for klimaændringer, vedvarende energi, lavemissionsteknologier, energieffektivitet, bæredygtig transport, udvikling af bæredygtig og klimarobust infrastruktur, overvågning af emissioner og internationale CO2-markeder
 b)
 støtte til IMO's udvikling og indførelse af ambitiøse og effektive foranstaltninger til reduktion af drivhusgasemissioner, som skal gennemføres af skibe, der deltager i international handel
 c)
 støtte til ICAO's udvikling og indførelse af ambitiøse og effektive foranstaltninger til reduktion af drivhusgasemissioner og
 d)
 støtte til en ambitiøs udfasning af ozonlagsnedbrydende stoffer og udfasning af hydrofluorcarboner i henhold til Montrealprotokollen gennem foranstaltninger til kontrol af produktionen og forbruget af og handelen med disse stoffer og indførelse af miljøvenlige alternativer hertil, ajourføring af sikkerhedsstandarder og andre relevante standarder samt gennem bekæmpelse af ulovlig handel med stoffer, der reguleres af Montrealprotokollen.
 Artikel 402
 Handel og biologisk mangfoldighed
 1. Parterne anerkender betydningen af at bevare og på bæredygtig vis udnytte den biologiske mangfoldighed og den rolle, som handel spiller i forfølgelsen af disse mål, herunder ved at fremme bæredygtig handel eller kontrollere eller begrænse handelen med udryddelsestruede arter i overensstemmelse med de relevante multilaterale miljøaftaler, som de er part i, og de afgørelser, der er vedtaget i henhold hertil, navnlig konventionen om den biologiske mangfoldighed og dens protokoller og konventionen om international handel med udryddelsestruede vilde dyr og planter, udfærdiget den 3. marts 1973 i Washington DC ("CITES").
 2. Hver part skal i medfør af stk. 1:
 a)
 gennemføre effektive foranstaltninger til bekæmpelse af ulovlig handel med vilde dyr og planter, herunder med hensyn til tredjelande, hvis det er relevant
 b)
 fremme anvendelsen af CITES som et instrument til bevarelse og bæredygtig forvaltning af


text:
biodiversiteten, herunder gennem medtagelse af dyre- og plantearter på CITES-tillæggene, hvis den pågældende arts bevaringsstatus anses for truet på grund af international handel
 c)
 tilskynde til handel med produkter, der stammer fra en bæredygtig udnyttelse af biologiske ressourcer, og som bidrager til bevarelse af biodiversiteten, og
 d)
 fortsat træffe foranstaltninger til bevarelse af den biologiske mangfoldighed, hvis den er under pres fra handel og investeringer, navnlig gennem foranstaltninger til forebyggelse af udbredelsen af invasive ikkehjemmehørende arter.
 3. Parterne samarbejder om handelsrelaterede anliggender af relevans for denne artikel, herunder i multilaterale fora såsom CITES og konventionen om den biologiske mangfoldighed, når det er relevant. Et sådant samarbejde kan omfatte områder såsom: handel med vilde dyr og planter og produkter baseret på naturressourcer, værdiansættelse og vurdering af økosystemer og tilknyttede tjenester samt adgang til genetiske ressourcer og rimelig og retfærdig deling af de fordele, der opstår ved udnyttelsen heraf, i overensstemmelse med Nagoyaprotokollen om adgang til genetiske ressourcer samt rimelig og retfærdig fordeling af de fordele, der opstår ved udnyttelse af disse ressourcer, til konventionen om den biologiske mangfoldighed, udfærdiget den 29. oktober 2010 i Nagoya.
 Artikel 403
 Handel og skove
 1. Parterne anerkender betydningen af bevarelse af skove og bæredygtig skovforvaltning for at skabe miljømæssige funktioner og økonomiske og sociale muligheder for nuværende og kommende generationer og den rolle, som handel spiller i forfølgelsen af dette mål.
 2. I lyset af stk. 1 og på en måde, der er i overensstemmelse med dens internationale forpligtelser, skal hver part:
 a)
 fortsætte med at gennemføre foranstaltninger med henblik på at bekæmpe ulovlig skovhugst og den tilknyttede handel, herunder, alt efter omstændighederne, handel med tredjelande, og fremme handel med lovligt fældede træprodukter
 b)
 fremme bevarelse og bæredygtig forvaltning af skove og handel med og forbrug af træ og træprodukter, der er fældet i overensstemmelse med lovgivningen i hugstlandet og fra bæredygtigt forvaltede skove, og
 c)
 udveksle oplysninger med den anden part om handelsrelaterede initiativer vedrørende bæredygtig skovforvaltning, skovforvaltningspraksis og bevarelse af skovarealer og samarbejde om at maksimere virkningerne af og sikre det positive samspil mellem deres respektive politikker af fælles interesse.
 3. Parterne samarbejder om at styrke deres samarbejde om handelsrelaterede aspekter af bæredygtig skovforvaltning, bevarelse af skovarealer og ulovlig skovhugst, herunder i multilaterale fora, hvis det er relevant.
 Artikel 404
 Handel med og bæredygtig forvaltning af havets biologiske ressourcer og akvakultur
 1. Parterne anerkender betydningen af at bevare og forvalte havets biologiske ressourcer og økosystemer på en bæredygtig måde og af at fremme ansvarlig og bæredygtig akvakultur og den rolle, som handel spiller i forfølgelsen af disse mål.
 2. Hver part skal i medfør af stk. 1:
 a)
 forpligte sig til at handle konsekvent og, hvis det er relevant, overholde de relevante FN-aftaler, aftaler inden for rammerne af De Forenede Nationers Fødevare- og Landbrugsorganisation ("FAO"), FN's havretskonvention, aftalen om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande, udfærdiget den 4. august 1995 i New York, FAO-aftalen om fremme


text:
af fiskerfartøjers overholdelse af internationale bevarelses- og forvaltningsforanstaltninger på det åbne hav, udfærdiget den 24. november 1993 i Rom, FAO's adfærdskodeks for ansvarligt fiskeri og FAO-aftalen om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri, vedtaget den 22. november 2009 i Rom på den 36. samling af FAO-konferencen, og deltage i FAO-initiativet vedrørende det globale register over fiskerfartøjer, køle- og fryseskibe og forsyningsskibe
 b)
 fremme bæredygtigt fiskeri og god fiskeriforvaltning ved at deltage aktivt i arbejdet i relevante internationale organisationer eller organer, som de er medlemmer af, observatører eller samarbejdende ikkekontraherende parter, herunder de regionale fiskeriforvaltningsorganisationer (RFFO'er), i givet fald ved hjælp af en effektiv overvågning, kontrol eller håndhævelse af RFFO'ernes resolutioner, henstillinger eller foranstaltninger, gennemførelsen af deres fangstdokumentation eller certificeringsordninger og havnestatsforanstaltninger
 c)
 vedtage og gennemføre deres respektive effektive redskaber til bekæmpelse af ulovligt, urapporteret og ureguleret fiskeri, herunder foranstaltninger med henblik på at udelukke produkter fra ulovligt, urapporteret og ureguleret fiskeri fra handelsstrømmene, og samarbejde med henblik herpå, samt
 d)
 fremme udviklingen af bæredygtig og ansvarlig akvakultur, herunder med hensyn til opfyldelsen af målsætningerne og principperne i FAO's adfærdskodeks for ansvarligt fiskeri, når det er relevant.
 3. Parterne samarbejder om bevarelsesmæssige og handelsrelaterede aspekter af fiskeri- og akvakulturpolitikker og -foranstaltninger, herunder i WTO, RFFO'er og andre multilaterale fora, hvis det er relevant, med henblik på at fremme bæredygtige fiskeri- og akvakulturpraksisser og handel med fiskevarer og akvakulturprodukter fra bæredygtigt forvaltede fiskeri- og akvakulturaktiviteter.
 4. Denne artikel berører ikke bestemmelserne i sektion fem.
 Artikel 405
 Handel og investeringer til fremme af bæredygtig udvikling
 1. Parterne bekræfter deres vilje til at forbedre den måde, hvorpå handel og investeringer bidrager til at opfylde de økonomiske, sociale og miljømæssige aspekter af målet om bæredygtig udvikling.
 2. I henhold til stk. 1 fremmer parterne fortsat:
 a)
 handels- og investeringspolitikker, der understøtter de fire strategiske mål i ILO's dagsorden for anstændigt arbejde i overensstemmelse med ILO's erklæring fra 2008 om social retfærdighed med henblik på en retfærdig globalisering, herunder mindstelønnen, sundhed og sikkerhed på arbejdspladsen, og andre aspekter vedrørende arbejdsvilkår
 b)
 handel med og investering i miljøvarer og -tjenesteydelser såsom vedvarende energi og energieffektive produkter og tjenesteydelser, herunder ved at nedbringe ikketoldmæssige hindringer eller vedtage politiske rammer, der kan bane vejen for anvendelsen af de bedste tilgængelige løsninger
 c)
 handel med varer og tjenesteydelser, som bidrager til forbedrede sociale forhold og miljømæssigt forsvarlig praksis, herunder dem, der er omfattet af frivillige garantiordninger for bæredygtighed som f.eks. fairtradeordninger og etiske handelsordninger og miljømærkning, og
 d)
 samarbejde i multilaterale fora om spørgsmål omhandlet i denne artikel.
 3. Parterne anerkender vigtigheden af at behandle specifikke spørgsmål om bæredygtig udvikling ved at gennemgå, overvåge og vurdere de potentielle økonomiske, sociale og miljømæssige virkninger af mulige tiltag under hensyntagen til de berørte parters synspunkter.
 Artikel 406
 Handel og ansvarlig forvaltning af forsyningskæder
 1. Parterne anerkender vigtigheden af ansvarlig forvaltning af forsyningskæder gennem ansvarlig forretningsskik og virksomhedernes sociale ansvar og handelens rolle i forfølgelsen af dette mål.
 2. Hver part skal i medfør af stk. 1:


text:
a)
 fremme virksomhedernes sociale ansvar og ansvarlige forretningsskik, herunder ved at tilvejebringe understøttende politiske rammer, der tilskynder virksomhederne til at anvende den relevante praksis, og
 b)
 støtte overholdelsen, gennemførelsen, opfølgningen og udbredelsen af relevante internationale instrumenter såsom OECD's retningslinjer for multinationale virksomheder, ILO's trepartserklæring om principper for multinationale virksomheder og socialpolitik, FN's Global Compact-initiativ og FN's vejledende principper om erhvervslivet og menneskerettigheder.
 3. Parterne anerkender nytteværdien af internationale sektorspecifikke retningslinjer for virksomhedernes sociale ansvar og ansvarlig forretningsskik og fremmer fælles arbejde i denne henseende. Med hensyn til OECD's due diligence-retningslinjer for ansvarlige forsyningskæder for mineraler fra konfliktramte områder og højrisikoområder med tillæg gennemfører parterne også foranstaltninger for at fremme udbredelsen af disse retningslinjer.
 4. Parterne samarbejder om at styrke deres samarbejde om handelsrelaterede aspekter af spørgsmål i denne artikel, herunder i multinationale fora, hvis det er relevant, bl.a. gennem udveksling af oplysninger, bedste praksis og outreachinitiativer.
 Artikel 407
 Tvistbilæggelse
 1. Parterne udfolder gennem dialog, konsultationer og udveksling af oplysninger og samarbejde enhver bestræbelse på at løse enhver uenighed om anvendelsen af dette kapitel.
 2. Uanset sjette del, afsnit I, anvender parterne i tilfælde af en tvist mellem parterne om anvendelsen af dette kapitel, udelukkende procedurerne i artikel 408 og 409.
 KAPITEL 9
 HORISONTALE OG INSTITUTIONELLE BESTEMMELSER
 Artikel 408
 Konsultationer
 1. En part kan ved skriftlig henvendelse til den anden part anmode den anden part om konsultationer vedrørende ethvert spørgsmål, der opstår i forbindelse med artikel 355, stk. 3, og kapitel 6, 7 og 8. Den klagende part angiver i den skriftlige anmodning begrundelserne for anmodningen, herunder redegørelse for de omhandlede foranstaltninger, og angiver de bestemmelser, som den klagende part anser som gældende. Konsultationerne skal indledes straks efter partens indgivelse af anmodningen herom og under alle omstændigheder senest 30 dage efter datoen for indgivelse af anmodningen, medmindre parterne aftaler en længere frist.
 2. Parterne indleder konsultationerne med det formål at nå frem til en gensidigt acceptabel løsning på problemet. Under konsultationerne giver parterne hinanden tilstrækkeligt mange af de oplysninger, som de er i besiddelse af, til at give mulighed for en fuldstændig undersøgelse af de rejste spørgsmål. Hver part bestræber sig på at sikre, at personale fra deres kompetente myndigheder med ekspertise på det område, der er genstand for konsultationerne, deltager.
 3. For så vidt angår spørgsmål vedrørende artikel 355, stk. 3, eller de multilaterale aftaler eller instrumenter, der er omhandlet i kapitel 6, 7 eller 8, tager parterne hensyn til oplysninger fra ILO eller relevante organer eller organisationer, som er nedsat i medfør af multilaterale miljøaftaler. Når det er relevant, søger parterne i fællesskab rådgivning hos disse organisationer eller organer eller andre eksperter eller organer, som de anser for passende.
 4. Hver part kan, når det er hensigtsmæssigt, indhente synspunkter fra de nationale rådgivende grupper, der er omhandlet i artikel 13, eller anden ekspertrådgivning.
 5. Enhver beslutning truffet af parterne offentliggøres.
 ARTIKEL 409
 Ekspertpanel
 1. For alle spørgsmål, der ikke løses tilfredsstillende gennem konsultationer i henhold til artikel 408, kan en part 90 dage efter modtagelsen af en konsultationsanmodning i


text:
henhold til nævnte artikel anmode om, at der indkaldes et ekspertpanel med henblik på at undersøge spørgsmålet ved at indgive en skriftlig anmodning til den anden part. I anmodningen angives den pågældende foranstaltning, og det specificeres og forklares, hvordan foranstaltningen ikke er i overensstemmelse med bestemmelserne i de relevante kapitler, på en måde, der er tilstrækkelig til klart at kunne indgive klagen.
 2. Ekspertpanelet består af tre panelmedlemmer.
 3. Handelsspecialudvalget vedrørende Lige Vilkår for Åben og Fair Konkurrence og Bæredygtig Udvikling udarbejder på det første møde efter denne aftales ikrafttræden en liste over mindst 15 personer, som er villige og i stand til at indgå i ekspertpanelet. Hver af parterne udnævner mindst fem personer på listen, der skal fungere som panelmedlemmer. Parterne udnævner også mindst fem personer, som ikke er borgere i nogen af parterne, og som er villige og i stand til at fungere som formand for et ekspertpanel. Handelsspecialudvalget vedrørende Lige Vilkår for Åben og Fair Konkurrence og Bæredygtig Udvikling sørger for, at listen ajourføres, og at der altid er mindst 15 eksperter på listen.
 4. De eksperter, der foreslås som medlemmer, skal have specialiseret viden eller ekspertise inden for arbejdsmarkeds- eller miljølovgivning, andre spørgsmål, som behandles i det eller de relevante kapitler, eller bilæggelse af tvister, der opstår i forbindelse med internationale aftaler. De skal handle efter deres egen overbevisning og må ikke modtage instruktioner fra nogen organisation eller regering i spørgsmål vedrørende tvisten. De skal være uafhængige af og må ikke være tilknyttet eller modtage instruktioner fra nogen af parterne Det må ikke være personer, der er medlemmer af eller tjenestemænd eller øvrige ansatte i Unionens institutioner, en medlemsstats regering eller Det Forenede Kongeriges regering.
 5. Medmindre parterne aftaler andet senest fem dage efter datoen for nedsættelsen af ekspertpanelet, er panelets kommissorium:
 "på baggrund af de relevante bestemmelser at undersøge den sag, hvortil der henvises i anmodningen om nedsættelsen af ekspertpanelet, og udarbejde en rapport i overensstemmelse med denne artikel, hvori det fastslås, om foranstaltningen er i overensstemmelse med de relevante bestemmelser".
 6. Med hensyn til spørgsmål vedrørende multilaterale standarder og aftaler, der er omfattet af dette afsnit, bør ekspertpanelet indhente oplysninger fra ILO eller relevante organer, der er oprettet i henhold til disse aftaler, herunder alle relevante tilgængelige fortolkende retningslinjer, resultater eller afgørelser vedtaget af ILO og disse organer.
 7. Ekspertpanelet kan anmode om og modtage skriftlige indlæg eller andre oplysninger fra personer med relevante oplysninger eller specialiseret viden.
 8. Ekspertpanelet fremsender disse oplysninger til hver part, så de kan fremsætte deres bemærkninger senest 20 dage efter modtagelsen af dem.
 9. Ekspertpanelet udarbejder en foreløbig rapport til parterne og en endelig rapport med de faktiske omstændigheder, dets vurderinger af spørgsmålet, herunder hvorvidt den indklagede part har opfyldt sine forpligtelser i henhold til det eller de relevante kapitler samt begrundelsen for panelets konklusioner og vurderinger. Det præciseres, at parterne er enige om, at hvis panelet fremsætter henstillinger i sin rapport, behøver den indklagede part ikke at følge disse henstillinger for at sikre overensstemmelse med denne aftale.


text:
10. Ekspertpanelet forelægger den foreløbige rapport for parterne senest 100 dage efter datoen for nedsættelsen af ekspertpanelet. Finder ekspertpanelet, at denne frist ikke kan overholdes, skal ekspertpanelets formand underrette parterne skriftligt derom med angivelse af årsagerne til forsinkelsen og datoen for, hvornår ekspertpanelet agter at fremlægge sin foreløbige rapport. Ekspertpanelet forelægger under ingen omstændigheder den foreløbige rapport senere end 125 dage efter datoen for nedsættelsen af ekspertpanelet.
 11. Hver part kan indgive en begrundet anmodning til ekspertpanelet om at tage særlige aspekter af den foreløbige rapport op til fornyet overvejelse senest 25 dage efter forelæggelsen. En part kan fremsætte kommentarer til den anden parts anmodning frem til 15 dage efter indgivelse af anmodningen.
 12. Ekspertpanelet skal efter at have analyseret disse bemærkninger udarbejde den endelige rapport. Hvis der ikke indgives anmodninger om genbehandling af bestemte punkter i den foreløbige rapport inden for den i stk. 11 fastlagte frist, anses den foreløbige rapport som ekspertpanelets endelige rapport.
 13. Ekspertpanelet forelægger en foreløbig rapport for parterne senest 175 dage efter datoen for nedsættelsen af ekspertpanelet. Når ekspertpanelet finder, at denne frist ikke kan overholdes, skal ekspertpanelets formand underrette parterne skriftligt derom med angivelse af årsagerne til forsinkelsen og datoen for, hvornår ekspertpanelet agter at fremlægge sin endelige rapport. Ekspertpanelet forelægger under ingen omstændigheder den endelige rapport senere end 195 dage efter datoen for nedsættelsen af ekspertpanelet.
 14. Den endelige rapport skal indeholde en redegørelse for eventuelle skriftlige anmodninger fra parterne vedrørende den foreløbige rapport og tydeligt behandle parternes kommentarer.
 15. Parterne stiller den endelige rapport til rådighed for offentligheden senest 15 dage efter ekspertpanelets fremlæggelse af den.
 16. Hvis ekspertpanelets endelige rapport fastslår, at en part ikke har opfyldt sine forpligtelser i henhold til de eller de relevante kapitler, drøfter parterne senest 90 dage forelæggelsen af den endelige rapport, hvilke passende foranstaltninger der skal gennemføres, idet der tages hensyn til ekspertpanelets rapport. Senest 105 dage efter, at rapporten er blevet forelagt parterne, underretter den indklagede part sine nationale rådgivningsgrupper nedsat i henhold til artikel 13 og den klagende part om sin afgørelse om eventuelle foranstaltninger, der skal gennemføres.
 17. Handelsspecialudvalget vedrørende Lige Vilkår for Åben og Fair Konkurrence og Bæredygtig Udvikling overvåger opfølgningen af ekspertpanelets rapport. Parternes nationale rådgivningsgrupper, der er nedsat i henhold til artikel 13, kan fremsætte bemærkninger herom til Handelsspecialudvalget vedrørende Lige Vilkår for Åben og Fair Konkurrence og Bæredygtig Udvikling.
 18. Hvis der er uenighed mellem parterne om, hvorvidt der er truffet foranstaltninger til afhjælpning af den manglende overensstemmelse, eller om sådanne foranstaltninger er i overensstemmelse med de relevante bestemmelser, kan den klagende part indgive en skriftlig anmodning til det oprindelige ekspertpanel om at træffe afgørelse i sagen. I anmodningen skal den anfægtede foranstaltning angives, og der skal redegøres for, hvordan foranstaltningen ikke er i overensstemmelse med de relevante bestemmelser i et omfang, der er tilstrækkeligt til at forelægge klagen klart. Ekspertpanelet forelægger sin konklusion for parterne senest 45 dage efter datoen for indgivelsen af anmodningen.
 19. Medmindre andet er fastsat i denne artikel, finder artikel 739, stk.


text:
1, artikel 740 og artikel 753-758 samt artikel 48 og 49 tilsvarende anvendelse.
 Artikel 410
 Ekspertpanel vedrørende områder med opretholdelse af beskyttelsesniveauet
 1. Artikel 409 finder anvendelse på tvister mellem parterne om fortolkningen og anvendelsen af bestemmelserne i kapitel 6 og 7.
 2. I forbindelse med disse tvister finder artikel 749 og 750 ud over de artikler, der er anført i artikel 409, stk. 19, tilsvarende anvendelse.
 3. Parterne anerkender, at hvis den indklagede part vælger ikke at træffe foranstaltninger for at bringe sig i overensstemmelse med ekspertpanelets rapport og denne aftale, er alle retsmidler, der er tilladt i henhold til artikel 749, fortsat tilgængelige for den klagende part.
 Artikel 411
 Genskabelse af ligevægt
 1. Parterne anerkender hver parts ret til at fastlægge sine fremtidige politikker og prioriteter med hensyn til arbejdsmæssig og social beskyttelse, miljøbeskyttelse eller klimabeskyttelse, eller med hensyn til subsidier på en måde, der er i overensstemmelse med hver parts internationale forpligtelser, herunder deres forpligtelser i henhold til denne aftale. Samtidig anerkender parterne, at betydelige forskelle på disse områder kan påvirke handelen eller investeringerne mellem parterne på en måde, der ændrer de omstændigheder, der har dannet grundlag for indgåelsen af denne aftale.
 2. Hvis der opstår væsentlige virkninger for handel eller investeringer mellem parterne som følge af betydelige forskelle mellem parterne på de områder, der er omhandlet i stk. 1, kan en af parterne træffe passende udligningsforanstaltninger, som er strengt nødvendige for at rette op på situationen. Sådanne foranstaltninger skal med hensyn til anvendelsesområde og varighed begrænses til, hvad der er strengt nødvendigt og forholdsmæssigt til at afhjælpe situationen. Der vælges fortrinsvis sådanne foranstaltninger, som mindst muligt forstyrrer denne aftales funktion. En parts vurdering af disse virkninger baseres på pålidelig dokumentation og ikke blot baseres på kendsgerninger og ikke blot på formodninger eller fjerne muligheder.
 3. Følgende procedurer finder anvendelse på de udligningsforanstaltninger, der træffes i henhold til stk. 2:
 a)
 Den pågældende part underretter straks den anden part gennem Partnerskabsrådet om de udligningsforanstaltninger, den pågældende part agter at træffe, og fremlægger alle relevante oplysninger. Parterne indleder straks konsultationer. Konsultationerne anses for at være afsluttet inden for 14 dage efter datoen for indgivelse af meddelelsen, medmindre den afsluttes i fællesskab inden udløbet af den nævnte tidsfrist.
 b)
 Hvis der ikke findes en gensidigt acceptabel løsning, kan den pågældende part tidligst vedtage udligningsforanstaltningerne fem dage efter konsultationernes afslutning, medmindre den part, der modtager meddelelsen, inden for samme periode på fem dage, i henhold til artikel 739, stk. 2 (64), ved indgivelse af en skriftlig anmodning til den anden part anmoder om, at der nedsættes en voldgiftsret, som skal træffe afgørelse om, hvorvidt de anmeldte udligningsforanstaltninger er i overensstemmelse med denne artikels stk. 2.
 c)
 Voldgiftsretten behandler sagerne i overensstemmelse med artikel 760 og forelægger sin endelige kendelse senest 30 dage efter datoen for nedsættelsen af voldgiftsretten. Hvis voldgiftsretten forelægger sin endelige kendelse inden for denne frist, kan den pågældende part tidligst vedtage udligningsforanstaltningerne tre dage efter udløbet af perioden på 30 dage. I så fald kan den anden


text:
part træffe modforanstaltninger, som står mål med de vedtagne udligningsforanstaltninger, indtil voldgiftsretten forelægger sin kendelse. Der vælges fortrinsvis modforanstaltninger, som mindst muligt forstyrrer denne aftales funktion. Litra a) finder tilsvarende anvendelse på sådanne modforanstaltninger, som tidligst kan vedtages tre dage efter afslutningen på konsultationerne.
 d)
 Hvis voldgiftsretten has fundet, at udligningsforanstaltninger er i overensstemmelse med stk. 2, kan den pågældende part vedtage udligningsforanstaltninger som meddelt den anden part.
 e)
 Hvis voldgiftsretten har fundet, at udligningsforanstaltninger ikke er i overensstemmelse med denne artikels stk. 2, meddeler den pågældende part inden for tre dage fra afsigelsen af kendelsen den klagende part de foranstaltninger (65), den agter at vedtage for at efterkomme voldgiftsrettens kendelse. Artikel 748, stk. 2, og artikel 749 (66) og 750 finder tilsvarende anvendelse, hvis den klagende part finder, at de meddelte foranstaltninger ikke er i overensstemmelse med voldgiftsrettens kendelse. Procedurerne i artikel 748, stk. 2, og artikel 749 og 750 har ikke opsættende virkning for anvendelsen af de meddelte foranstaltninger i henhold til dette stykke.
 f)
 Hvis udligningsforanstaltninger blev vedtaget forud for voldgiftskendelsen i henhold til litra c), trækkes enhver modforanstaltning, der er vedtaget i henhold til nævnte litra, straks tilbage, og under ingen omstændigheder senere end fem dage efter afsigelsen af voldgiftsrettens kendelse.
 g)
 En part må ikke påberåbe sig WTO-overenskomsten eller andre internationale aftaler for at forhindre den anden part i at træffe foranstaltninger i henhold til stk. 2 og 3, herunder når disse foranstaltninger består i suspension af forpligtelser i henhold til denne aftale.
 h)
 Hvis den part, der modtager meddelelsen, ikke forelægger en anmodning i henhold til dette stykkes litra b) inden for den frist, der er fastsat deri, kan parten uden forudgående afholdelse af konsultationer i henhold til artikel 738 indlede den voldgiftsprocedure, der er omhandlet i artikel 739. En voldgiftsret behandler spørgsmålet som et hastetilfælde med henblik på artikel 744.
 4. Med henblik på at sikre en passende ligevægt mellem de forpligtelser, parterne har indgået i denne aftale, på et mere varigt grundlag, kan hver part, tidligst fire år efter denne aftales ikrafttræden, anmode om en gennemgang af anvendelsen af denne sektion. Parterne kan aftale, at andre sektionerne i denne aftale kan tilføjes til gennemgangen.
 5. En sådan gennemgang indledes på en parts anmodning, hvis parten finder, at foranstaltningerne i stk. 2 eller 3 ofte er blevet truffet af en eller begge parter, eller hvis en foranstaltning, som har haft væsentlige virkninger for handelen eller investeringerne mellem parterne, har fundet anvendelse i 12 måneder. Med henblik på dette stykke er de pågældende foranstaltninger de foranstaltninger, som ikke blev anfægtet, eller som voldgiftsretten ikke anså for at være strengt unødvendige i henhold til stk. 3, litra d) eller h). Denne gennemgang kan indledes tidligere end fire år efter denne aftales ikrafttræden.
 6. Den gennemgang, der anmodes om i henhold til stk. 4 eller 5, begynder inden for tre måned fra anmodningen og afsluttes inden for seks måneder.
 7. En gennemgang på grundlag af stk. 4 eller 5 kan gentages med efterfølgende intervaller på mindst


text:
fire år efter afslutningen af den foregående gennemgang. Hvis en part har anmodet om en gennemgang på grundlag af stk. 4 eller 5, kan parten ikke anmode om en yderlige gennemgang på grundlag af stk. 4 eller 5 i mindst fire år fra afslutningen af den foregående gennemgang eller, i givet fald, fra ændringsaftalens ikrafttræden.
 8. Ved gennemgangen skal der tages stilling til, om denne aftale skaber en passende ligevægt mellem parternes rettigheder og forpligtelser, navnlig med hensyn til anvendelsen af denne sektion, og om der som følge heraf er behov for at ændre denne aftales ordlyd.
 9. Partnerskabsrådet kan beslutte, at det ikke er nødvendigt at foretage sig noget som følge af gennemgangen. Hvis en part efter gennemgangen finder, at der er behov for en ændring af denne aftale, bestræber partnerne sig på at føre forhandlinger om og indgå en aftale om at foretage de nødvendige ændringer. Sådanne forhandlinger skal begrænses til spørgsmål, der er indkredset i forbindelse med gennemgangen.
 10. Hvis en aftale om ændringer som omhandlet i stk. 9 ikke indgås inden for et år fra den dato, hvor parterne indledte forhandlinger, kan hver af parterne give meddelelse om at opsige eller suspendere denne sektion eller enhver anden sektion i denne aftale, som blev tilføjet til gennemgangen, eller parterne kan beslutte af fortsætte forhandlingerne. Hvis en part ophæver denne sektion, ophæves sektion tre på samme dato. Ophævelsen får virkning tre måneder efter datoen for en sådan meddelelse.
 11. Hvis denne sektion opsiges i henhold til denne artikels stk. 10, ophæves sektion to på samme dato, medmindre parterne aftaler at indarbejde relevante dele af denne sektions afsnit XI i sektion to.
 12. Sjette del, afsnit I, finder ikke anvendelse på denne artikels stk. 4-9.
 AFSNIT XII
 UNDTAGELSER
 Artikel 412
 Almindelige undtagelser
 1. Intet i afsnit I, kapitel 1 og 5, afsnit II, kapitel 2, afsnit III, afsnit VIII og afsnit XI, kapitel 4, må fortolkes således, at det hindrer en part i at indføre eller opretholde foranstaltninger, der er forenelige med artikel XX i GATT 1994. Med henblik herpå er artikel XX i GATT 1994, herunder noter og supplerende bestemmelser hertil, med de fornødne ændringer indarbejdet i og gjort til en del af denne aftale.
 2. Med forbehold af kravet om, at sådanne foranstaltninger ikke anvendes på en måde, der udgør en vilkårlig eller uberettiget forskelsbehandling mellem lande, hvor de samme forhold gør sig gældende, eller en skjult begrænsning af liberalisering af investeringer eller handel med tjenesteydelser, må intet i afsnit II, afsnit III, afsnit IV, afsnit VIII og afsnit XI, kapitel 4, fortolkes således, at det hindrer en af parterne i at indføre eller håndhæve foranstaltninger:
 a)
 som er nødvendige af hensyn til den offentlige sikkerhed eller den offentlige sædelighed eller til opretholdelse af den offentlige orden (67)
 b)
 som er nødvendige for at beskytte menneskers, dyrs eller planters liv eller sundhed
 c)
 som er nødvendige for at sikre overholdelse af love eller forskrifter, der ikke er uforenelige med bestemmelserne i denne aftale, herunder foranstaltninger, der vedrører:


text:
i)
 forebyggelse af vildledende og svigagtig praksis eller følgerne af misligholdelse af kontrakter
 ii)
 beskyttelse af enkeltpersoners privatliv i forbindelse med behandling og udbredelse af personoplysninger og beskyttelse af fortroligheden af personlige optegnelser og konti og
 iii)
 sikkerhed.
 3. Det præciseres, at parterne er enige om følgende, i det omfang nedenstående foranstaltninger ellers er uforenelige med bestemmelserne i de kapitler eller afsnit, der er omhandlet i denne artikels stk. 1 og 2:
 a)
 de foranstaltninger, der er omhandlet i artikel XX, litra b), i GATT 1994 og samme artikels stk. 2, litra b), omfatter miljøforanstaltninger, som er nødvendige for at beskytte menneskers, dyrs eller planters liv og sundhed
 b)
 artikel XX, litra g), i GATT 1994 finder anvendelse på foranstaltninger vedrørende bevarelse af levende og ikkelevende udtømmelige naturforekomster, og
 c)
 foranstaltninger, der træffes for at gennemføre multilaterale miljøaftaler, kan falde ind under artikel XX, litra b) eller g), i GATT 1994 eller samme artikels stk. 2, litra b).
 4. Før en part træffer de foranstaltninger, der er omhandlet i artikel XX, litra i) og j), i GATT 1994, giver denne part den anden part alle relevante oplysninger med henblik på at finde en løsning, der er acceptabel for parterne. Hvis der ikke opnås enighed senest 30 dage efter afgivelsen af oplysningerne, kan parten træffe de relevante foranstaltninger. I tilfælde af ekstraordinære og kritiske omstændigheder, der kræver øjeblikkelig handling, umuliggør forudgående underretning eller undersøgelse, kan den part, der agter at træffe foranstaltningerne, straks træffe de forholdsregler, der er nødvendige for at afhjælpe situationen. Den pågældende part underretter straks den anden part herom.
 Artikel 413
 Beskatning
 1. Intet i denne sektions afsnit I-VII, afsnit VIII, kapitel 4, eller afsnit IX-XII eller sektion seks berører Unionens eller dens medlemsstaters og Det Forenede Kongeriges rettigheder og forpligtelser i henhold til skatteaftaler. I tilfælde af uoverensstemmelse mellem nærværende aftale og en sådan beskatningsaftale har beskatningsaftalen forrang i henseende til denne uoverensstemmelse. For så vidt angår en skatteaftale mellem Unionen eller dens medlemsstater og Det Forenede Kongerige afgør de relevante kompetente myndigheder i henhold til nærværende aftale og nævnte skatteaftale, om skatteaftalen er uforenelig med nærværende aftale (68).
 2. Artikel 130 og 138 finder ikke anvendelse på en fordel, der er indrømmet i henhold til en beskatningsaftale.
 3. Med forbehold af kravet om, at skattemæssige foranstaltninger ikke anvendes på en måde, der udgør en vilkårlig eller uberettiget forskelsbehandling mellem lande, hvor lignende forhold gør sig gældende, eller en skjult begrænsning af handel og investeringer, må intet i denne sektions afsnit I-VII, afsnit VIII, kapitel 4, afsnit IX-XII eller sektion seks fortolkes således, at det hindrer en part i at indføre, opretholde eller håndhæve en foranstaltning, der:
 a)
 har til formål at sikre en retfærdig eller effektiv (69) pålæggelse eller opkrævning af direkte skatter eller
 b)
 sondrer mellem skatteydere, der ikke befinder sig i samme situation, navnlig hvad angår deres bopælssted eller det sted, hvor deres kapital er investeret.
 4. I denne artikel forstås ved:
 a)
 "bopæl": skattemæssigt hjemsted
 b)
 "skatteaftale": en aftale om undgåelse af dobbeltbeskatning


text:
eller enhver anden international aftale eller ordning, som udelukkende eller hovedsagelig vedrører beskatning, og
 c)
 "direkte skatter" omfatter alle skatter på indkomst eller kapital, herunder skatter på fortjeneste ved afhændelse af ejendom, ejendomsskatter, arveafgifter, skatter på gaver, skatter på lønninger udbetalt af virksomheder og skatter på kapitaltilvækst.
 Artikel 414
 Fritagelser fra WTO
 Hvis en forpligtelse i denne sektions afsnit I-XII eller sektion seks i denne del i det væsentlige svarer til en forpligtelse i henhold til WTO-aftalen, anses enhver foranstaltning truffet i overensstemmelse med en fritagelse vedtaget i henhold til artikel IX i WTO-aftalen for at være i overensstemmelse med den i nærværende aftale indeholdte i det væsentlige tilsvarende bestemmelse.
 ARTIKEL 415
 Undtagelser af sikkerhedshensyn
 Intet i denne sektions afsnit I-XII eller sektion seks må fortolkes således:
 a)
 at det kræves af en part, at denne meddeler eller tillader adgang til oplysninger, hvis videregivelse den anser for at være i strid med dens væsentlige sikkerhedsinteresser, eller
 b)
 at en part hindres i at træffe foranstaltninger, som den anser for nødvendige af hensyn til beskyttelsen af sine væsentlige sikkerhedsinteresser:
 i)
 vedrørende produktion af eller ulovlig handel med våben, ammunition og krigsudstyr samt produktion, ulovlig handel med andre varer og materialer, tjenesteydelser og teknologier samt vedrørende økonomiske aktiviteter, der direkte eller indirekte udføres med henblik på leverancer til militære anlæg
 ii)
 vedrørende fissions- og fusionsmaterialer eller materialer, af hvilke de udvindes, eller
 iii)
 i krigstid eller anden nødsituation i internationale forbindelser, eller
 c)
 at en part forhindres i at træffe forholdsregler som følge af sine forpligtelser efter De Forenede Nationers charter til opretholdelse af international fred og sikkerhed.
 Artikel 416
 Fortrolige oplysninger
 1. Med undtagelse af artikel 384 må intet i denne sektions afsnit I-XII eller sektion seks i nærværende del fortolkes således, at det forpligter en part til at stille fortrolige oplysninger til rådighed, hvis offentliggørelse ville hindre retshåndhævelse eller på anden måde være i strid med offentlige interesser, eller som ville være til skade for bestemte offentlige eller private virksomheders legitime kommercielle interesser, medmindre en voldgiftsdomstol kræver sådanne fortrolige oplysninger i tvistbilæggelsesprocedurer i henhold til sjette del, afsnit I, eller hvis et ekspertpanel kræver sådanne oplysninger i henhold til artikel 409 eller 410. I sådanne tilfælde sikrer voldgiftsretten eller i givet fald ekspertpanelet, at fortrolighed beskyttes fuldt ud i overensstemmelse med bilag 48.
 2. Når en part indgiver oplysninger til Partnerskabsrådet eller til udvalg, som betragtes som fortrolige i henhold til partens love og forskrifter, behandler den anden part disse oplysninger som fortrolige, medmindre den part, der afgiver dem, accepterer andet.
 SEKTION TO
 LUFTFART
 AFSNIT I
 LUFTTRANSPORT
 Artikel 417
 Definitioner
 I dette afsnit forstås ved:
 a)
 "luftfartsselskab": et lufttransportselskab med en gyldig licens eller tilsvarende attest
 b)
 "EU-luftfartsselskab": et luftfartsselskab, der opfylder betingelserne i artikel 422, stk. 1, litra b)
 c)
 "luftfartsselskab fra Det Forenede Kongerige": et luftfartsselskab, der opfylder betingelserne i artikel 422, stk. 1, litra a), eller artikel 422, stk. 2,
 d)
 "luftfartstjenester": lufttrafiktjenester, kommunikations-, navigations- og overvågningstjenester, vejrtjenester til luftfartsformål og luftfartsinformationstjenester
 e)
 "luftfartsoperatørcertifikat": dokument udstedt til


text:
et luftfartsselskab, som bekræfter, at det pågældende luftfartsselskab har den faglige formåen og organisation til at sikre, at luftfartøjer kan operere sikkert i forbindelse med de luftfartsaktiviteter, der er angivet i certifikatet
 f)
 "lufttrafikstyring": de samlede luftbårne og jordbaserede funktioner (lufttrafiktjenester, luftrumsstyring og lufttrafikregulering), der kræves for at sikre, at luftfartøjer kan operere sikkert og effektivt i alle faser af en flyvning
 g)
 "lufttransport": befordring af passagerer, bagage, fragt eller post i et luftfartøj, hver for sig eller kombineret, som tilbydes offentligheden mod betaling af vederlag eller leje
 h)
 "konstatering af statsborgerskab": konstatering af, at et luftfartsselskab, som har til hensigt at udøve trafikflyvning i henhold til dette afsnit, opfylder kravene i artikel 422 for så vidt angår ejerskab, effektiv kontrol og hovedforretningssted
 i)
 "kompetente myndigheder": for så vidt angår Det Forenede Kongerige de myndigheder i Det Forenede Kongerige, der er ansvarlige for de reguleringsmæssige og administrative opgaver, der påhviler Det Forenede Kongerige i henhold til dette afsnit, og for så vidt angår Unionen de EU-myndigheder og medlemsstatsmyndigheder, der er ansvarlige for de reguleringsmæssige og administrative opgaver, der påhviler Unionen i henhold til dette afsnit
 j)
 "konventionen": konventionen om international civil luftfart, udfærdiget den 7. december 1944 i Chicago, og omfatter:
 i)
 alle ændringer, som er trådt i kraft i henhold til konventionens artikel 94, litra a), og er ratificeret af Det Forenede Kongerige og den eller de medlemsstater, som berøres af det aktuelle spørgsmål, og
 ii)
 alle bilag og ændringer hertil vedtaget i henhold til konventionens artikel 90, for så vidt et sådant bilag eller en sådan ændring på et givet tidspunkt er gældende for både Det Forenede Kongerige og den eller de medlemsstater, som berøres af det aktuelle spørgsmål
 k)
 "forskelsbehandling": sondring i enhver form uden objektiv begrundelse med hensyn til levering af varer eller tjenester, herunder offentlig tjeneste, som benyttes til at operere lufttransporttjenester, eller med hensyn til offentlige myndigheders behandling af disse i henseende til sådanne tjenester
 l)
 "effektiv kontrol": et forhold, der bygger på rettigheder, aftaler eller andre midler, som enkeltvis eller tilsammen, under hensyn til alle faktiske eller retlige forhold, giver mulighed for, direkte eller indirekte at få afgørende indflydelse på foretagendet, særlig ved:
 i)
 brugsret til foretagendets aktiver eller dele deraf
 ii)
 rettigheder eller aftaler, som sikrer afgørende indflydelse på sammensætningen af foretagendets organer eller på disses afstemninger eller beslutninger, eller som på anden måde sikrer afgørende indflydelse på foretagendets drift
 m)
 "konstatering af egnethed": en konstatering af, at et luftfartsselskab, som foreslår at drive luftfartsforbindelser i medfør af dette afsnit, har en tilstrækkelig økonomisk kapacitet og tilstrækkelig ledelsesmæssig ekspertise, og at det er rede til at efterkomme de love, bestemmelser og krav, som gælder for udøvelsen af sådanne luftfartsforbindelser
 n)
 "fulde omkostninger": omkostningerne ved den tjeneste, der leveres, og som kan omfatte passende beløb til kapitalomkostninger og afskrivning på aktiver samt omkostninger til vedligeholdelse, drift, forvaltning og administration
 o)
 "ICAO": De Forenede Nationers Organisation for International Civil Luftfart
 p)
 "hovedforretningssted": et luftfartsselskabs hovedkontor eller vedtægtsmæssige hjemsted, inden for hvilken luftfartsselskabets vigtigste økonomiske


text:
funktioner og operationelle kontrol udøves, herunder styring af vedvarende luftdygtighed
 q)
 "rampeinspektion": en undersøgelse foretaget af en parts kompetente myndighed eller dennes udpegede repræsentanter om bord på og omkring et luftfartøj fra den anden part for at kontrollere både gyldigheden af de relevante flydokumenter og af dets besætningsmedlemmers dokumenter og luftfartøjets og dets udstyrs synlige tilstand
 r)
 "selvservicering": et luftfartsselskabs udførelse af groundhandlingydelser direkte for sig selv eller for et andet luftfartsselskab, hvis:
 i)
 det ene besidder aktiemajoriteten i det andet, eller
 ii)
 en fælles enhed besidder en majoritetsinteresse i dem begge
 s)
 "ruteflyvning": planlagte lufttransporttjenester, som udføres mod betaling i henhold til en offentliggjort fartplan, eller som er så regelmæssige eller hyppige, at der er tale om en genkendelig systematisk serie, og som er åben for direkte reservation af offentligheden, og ekstra flyvninger som følge af overskydende trafik fra planlagte flyvninger
 t)
 "tekniske landinger": landinger, som har andre formål end ombordtagning eller afsætning af passagerer, bagage, fragt og/eller post, som befordres ad luftvejen
 u)
 "tarif": billetpris, fragtrate eller afgift for transport af passagerer, bagage eller fragt (med undtagelse af post) inden for lufttransport (herunder enhver anden form for transport i forbindelse hermed), der opkræves af luftfartsselskaber, herunder deres agenter, og betingelserne for adgang til sådanne takster, fragtrater eller afgifter
 v)
 "brugerafgift": en afgift, som pålægges luftfartsselskaber for levering af lufthavns-, luftfarts- (herunder overflyvning), luftfartssikkerhedsfaciliteter eller -tjenester, herunder relaterede tjenesteydelser og faciliteter, eller miljøgebyrer, herunder støjrelaterede gebyrer og afgifter for at løse lokale luftkvalitetsproblemer i eller omkring lufthavne.
 Artikel 418
 Ruteplan
 1. I henhold til artikel 419 giver Unionen Det Forenede Kongerige ret til, at Det Forenede Kongeriges luftfartsselskaber kan udføre lufttransport på følgende ruter:
 punkter på Det Forenede Kongeriges område – mellemliggende punkter – punkter på Unionens område – punkter uden for parternes områder.
 2. I henhold til artikel 419 giver Det Forenede Kongerige Unionen ret til, at Unionens luftfartsselskaber kan udføre lufttransport på følgende ruter:
 punkter på Unionens område – mellemliggende punkter – punkter på Det Forenede Kongeriges område – punkter uden for parternes områder.
 Artikel 419
 Trafikrettigheder
 1. Hver af parterne giver hinandens respektive luftfartsselskaber ret til i forbindelse med udførelse af lufttransport på de ruter, der er fastlagt i artikel 418:
 a)
 at overflyve dens område uden at lande
 b)
 at foretage tekniske landinger på dens område.
 2. Det Forenede Kongerige har ret til, at dets luftfartsselskaber gør ophold på Unionens område med henblik på levering af rute- og charterflyvninger mellem alle punkter på Det Forenede Kongeriges område og alle punkter på Unionens område (tredje og fjerde frihedstrafikrettighed).
 3. Unionen har ret til, at dens luftfartsselskaber gør ophold på Det Forenede Kongeriges område med henblik på levering af rute- og charterflyvninger mellem alle punkter på Unionens område og alle punkter på Det Forenede Kongeriges område (tredje og fjerde frihedstrafikrettighed).
 4. Uanset stk. 1, 2 og 3 og med forbehold af stk. 9 kan medlemsstaterne og Det Forenede Kongerige med forbehold af parternes respektive interne regler og procedurer indgå bilaterale ordninger, hvorved de i henhold til denne


text:
aftale indrømmer hinanden følgende rettigheder:
 a)
 for Det Forenede Kongeriges vedkommende retten for dets luftfartsselskaber til at foretage mellemlandinger på den pågældende medlemsstats område for at udføre ruteflyvning og charterflyvning, alene med fragt, mellem destinationer på den pågældende medlemsstats område og destinationer i et tredjeland som led i en rute med oprindelse eller destination på Det Forenede Kongeriges område (femte frihedstrafikrettighed)
 b)
 for de berørte medlemsstaters vedkommende retten for EU-luftfartsselskaber til at foretage mellemlandinger på Det Forenede Kongeriges område for at udføre ruteflyvning og charterflyvning, alene med fragt, mellem destinationer på Det Forenede Kongeriges område og destinationer i et tredjeland som led i en rute med oprindelse eller destination i den pågældende medlemsstats område (femte frihedstrafikrettighed).
 5. De rettigheder, der gensidigt indrømmes i henhold til stk. 4, er underlagt bestemmelserne i dette afsnit.
 6. Ingen af parterne må ensidigt begrænse den trafikmængde, kapacitet, hyppighed, regelmæssighed, rute, oprindelses- eller bestemmelsessted for de lufttransporttjenester, der udføres i overensstemmelse med stk. 2, 3 og 4, eller den eller de luftfartøjstyper, der anvendes til dette formål af den anden parts luftfartsselskaber, undtagen som påkrævet af toldmæssige, tekniske, operationelle, lufttrafikstyrings-, sikkerheds-, miljø- eller sundhedsbeskyttelsesgrunde, på en ikkediskriminerende måde, eller medmindre andet er fastsat i dette afsnit.
 7. Intet i dette afsnit tillægger luftfartsselskaber fra Det Forenede Kongerige retten til på en medlemsstats område at optage passagerer, bagage, fragt og/eller post, der befordres mod vederlag og er bestemt for et andet punkt på samme medlemsstats eller andre medlemsstaters område.
 8. Intet i dette afsnit tillægger luftfartsselskaber fra Unionen retten til på Det Forenede Kongeriges område at optage passagerer, bagage, fragt og/eller post, der befordres mod vederlag og er bestemt for et andet punkt på Det Forenede Kongeriges område.
 9. Med forbehold af parternes interne regler og procedurer kan Det Forenede Kongeriges og medlemsstaternes kompetente myndigheder give tilladelse til charterflyvning ud over de rettigheder, der er fastsat i denne artikel, forudsat at de ikke udgør en skjult form for ruteflyvning, og kan indgå bilaterale ordninger vedrørende de procedurer, der skal følges ved behandling af og afgørelser om luftfartsselskabers ansøgninger.
 Artikel 420
 Code share- og blocked space-aftaler
 1. Lufttransporttjenester i overensstemmelse med artikel 419 kan leveres ved hjælp af aftaler vedrørende blocked space eller code share på følgende måde:
 a)
 et luftfartsselskab fra Det Forenede Kongerige kan fungere som det kontraherende selskab i forhold til et hvilket som helst transporterende selskab, som er et luftfartsselskab fra Unionen eller et luftfartsselskab fra Det Forenede Kongerige, eller i forhold til et hvilket som helst transporterende selskab fra et tredjeland, som i henhold til EU-retten eller i givet fald i henhold til retsreglerne i den eller de berørte medlemsstater har de nødvendige trafikrettigheder samt retten for dets luftfartsselskaber til at udøve disse rettigheder ved hjælp af den pågældende ordning
 b)
 et luftfartsselskab fra Unionen kan fungere som det kontraherende selskab i forhold til et hvilket som helst transporterende selskab, som er et luftfartsselskab fra Unionen eller et luftfartsselskab fra Det Forenede Kongerige, eller i forhold til et hvilket som helst transporterende


text:
selskab fra et tredjeland, som i henhold til retsreglerne i Det Forenede Kongerige har de nødvendige trafikrettigheder samt retten for dets luftfartsselskaber til at udøve disse rettigheder ved hjælp af den pågældende ordning
 c)
 et luftfartsselskab fra Det Forenede Kongerige kan fungere som det transporterende selskab i forhold til et hvilket som helst kontraherende selskab, som er et luftfartsselskab fra Unionen eller et luftfartsselskab fra Det Forenede Kongerige, eller i forhold til et hvilket som helst kontraherende selskab fra et tredjeland, som i henhold til EU-retten eller i givet fald i henhold til retsreglerne i den eller de berørte medlemsstater har de nødvendige rettigheder til at indgå i den pågældende ordning
 d)
 et luftfartsselskab fra Unionen kan fungere som det transporterende selskab i forhold til et hvilket som helst kontraherende selskab, som er et luftfartsselskab fra Unionen eller et luftfartsselskab fra Det Forenede Kongerige, eller i forhold til et hvilket som helst kontraherende selskab fra et tredjeland, som i henhold til retsreglerne i Det Forenede Kongerige har de nødvendige rettigheder til at indgå i den pågældende ordning
 e)
 inden for rammerne af de ordninger, der er omhandlet i litra a)-d), kan et luftfartsselskab fra den ene part fungere som det kontraherende luftfartsselskab i en aftale om blocked space eller code share, når der er tale om tjenesteydelser mellem ethvert par af oprindelses- og bestemmelsessted, hvor begge er beliggende på den anden parts område, forudsat at følgende betingelser er opfyldt:
 i)
 de betingelser, der er fastsat i litra a) eller i givet fald litra b) for så vidt angår det transporterende luftfartsselskab, og
 ii)
 den pågældende transporttjeneste er en del af et kontraherende luftfartsselskabs transport mellem et punkt på partens område og det bestemmelsessted på den anden parts område.
 2. Et luftfartsselskab fra den ene part kan fungere som kontraherende luftfartsselskab i en aftale vedrørende blocked space eller code share, hvis der er tale om tjenester mellem ethvert par af punkter, hvoraf det ene er beliggende på den anden parts område, og det andet er beliggende i et tredjeland, forudsat at følgende betingelser er opfyldt:
 a)
 de betingelser, der er fastsat i stk. 1, litra a) eller i givet fald litra b) for så vidt angår det transporterende luftfartsselskab, og
 b)
 den pågældende transporttjeneste er en del af et kontraherende luftfartsselskabs transport mellem et punkt på dens parts område og dette punkt på den anden parts område.
 3. For hver billet, der sælges under de i denne artikel omhandlede aftaler, skal køberen underrettes om, hvilket luftfartsselskab der vil beflyve de enkelte sektorer af turen. Hvis dette ikke er muligt, eller hvis der sker ændringer efter reservationen, oplyses passageren om det transporterende luftfartsselskabs identitet, så snart denne er fastslået. I alle tilfælde skal identiteten af det eller de transporterende luftfartsselskaber meddeles passageren ved check-in eller før ombordstigning, hvis der ikke kræves indcheckning til en tilslutningsforbindelse.
 4. Parterne kan kræve, at de i denne artikel omhandlede aftaler godkendes af deres kompetente myndigheder, med henblik på at kontrollere, at betingelserne deri og de øvrige


text:
krav i henhold til denne aftale, navnlig vedrørende fair konkurrence og sikkerhed, overholdes.
 5. Anvendelsen af aftaler vedrørende code share eller blocked-space kan under ingen omstændigheder medføre, at parternes luftfartsselskaber udøver andre trafikrettigheder i henhold til denne aftale end dem, der er omhandlet i artikel 419.
 Artikel 421
 Operationel fleksibilitet
 De rettigheder, som parterne gensidigt indrømmer i henhold til artikel 419, stk. 2, 3 og 4, omfatter inden for de grænser, der er fastsat heri, samtlige følgende rettigheder:
 a)
 at gennemføre flyvninger i én eller begge retninger
 b)
 at kombinere forskellige rutenumre og gennemføre dem med samme luftfartøj
 c)
 at betjene punkter i ruteplanen i enhver kombination og rækkefølge
 d)
 at overføre trafik mellem fly fra samme luftfartsselskab på et hvilket som helst punkt (change of gauge)
 e)
 at medtage stopovertrafik gennem alle punkter, uanset om det er inden for eller uden for parternes område
 f)
 at befordre transittrafik gennem den anden parts område
 g)
 at kombinere trafik på samme luftfartøj uanset trafikkens oprindelse
 h)
 at betjene mere end én destination på samme flyvning (co-terminalisation).
 Artikel 422
 Tilladelser til at operere og tekniske tilladelser
 1. Når en part har modtaget en ansøgning om tilladelse til at drive lufttrafik i henhold til dette afsnit fra et luftfartsselskab fra den anden part, skal den udstede de relevante godkendelser og/eller tekniske tilladelser efter kortest mulig sagsbehandlingstid, forudsat at følgende betingelser er opfyldt:
 a)
 for et luftfartsselskab fra Det Forenede Kongerige:
 i)
 luftfartsselskabet ejes, direkte eller i kraft af en ejermajoritet, og kontrolleres effektivt af Det Forenede Kongerige, dets statsborgere eller begge dele
 ii)
 luftfartsselskabet har sit hovedforretningssted på Det Forenede Kongeriges område og har licens i overensstemmelse med Det Forenede Kongeriges lovgivning, og
 iii)
 luftfartsselskabet har et luftfartsoperatørcertifikat udstedt af den kompetente myndighed i Det Forenede Kongerige, som skal være tydeligt identificeret, og denne myndighed udøver og opretholder en effektiv myndighedskontrol med luftfartsselskabet
 b)
 for et EU-luftfartsselskab:
 i)
 luftfartsselskabet ejes, direkte eller i kraft af en ejermajoritet, og kontrolleres effektivt af en eller flere medlemsstater, af andre medlemmer af Det Europæiske Økonomiske Samarbejdsområde, af Schweiz, af statsborgere i disse stater eller af en kombination heraf
 ii)
 luftfartsselskabet har sit hovedforretningssted på Unionens område og har en gyldig licens i overensstemmelse med EU-retten, og
 iii)
 luftfartsselskabet har et luftfartsoperatørcertifikat udstedt af den kompetente myndighed i en medlemsstat, eller af en EU-myndighed på dennes vegne, den certificerende myndighed er tydeligt identificeret, og denne medlemsstat udøver og opretholder en effektiv myndighedskontrol med luftfartsselskabet
 c)
 artikel 434 og 435 overholdes, og
 d)
 luftfartsselskabet opfylder de betingelser, som er fastsat i den udstedende parts love og forskrifter, som normalt anvendes af denne i forbindelse med udstedelse af tilladelser og godkendelser vedrørende international lufttransport.
 2. Uanset stk. 1, litra a), nr. i), udstedes de relevante driftstilladelser og tilladelser til luftfartsselskaber fra Det Forenede Kongerige, forudsat at alle følgende betingelser er opfyldt:
 a)
 betingelserne i stk. 1, litra a), nr. ii) og iii), og litra c) og d), overholdes
 b)
 luftfartsselskabet ejes, direkte eller i kraft af en ejermajoritet, og


text:
kontrolleres effektivt af en eller flere medlemsstater, af andre medlemmer af Det Europæiske Økonomiske Samarbejdsområde, af Schweiz, af statsborgere i disse stater eller af en kombination heraf, enten alene eller sammen med Det Forenede Kongerige og/eller statsborgere fra Det Forenede Kongerige
 c)
 på den dag, hvor overgangsperioden sluttede, havde luftfartsselskabet en gyldig licens i overensstemmelse med EU-retten.
 3. Med henblik på stk. 1 og 2 omfatter dokumentation for effektiv myndighedskontrol, men er ikke begrænset til:
 a)
 at luftfartsselskabet har en gyldig licens eller tilladelse udstedt af den kompetente myndighed og opfylder kriterierne i den part, der udsteder licens eller tilladelse til at drive international lufttrafik, og
 b)
 at den pågældende part har og opretholder sikkerhedstilsynsprogrammer for det pågældende luftfartsselskab i overensstemmelse med ICAO's standarder.
 4. Hver part udsteder tilladelser til at operere og tekniske tilladelser uden forskelsbehandling af den anden parts luftfartsselskaber.
 5. Ved modtagelsen af en ansøgning om tilladelse til at operere fra et luftfartsselskab fra en af parterne anerkender den anden part den første parts konstatering af dette luftfartsselskabs egnethed eller af statsborgerskab eller begge, som om denne bestemmelse er foretaget af partens egne kompetente myndigheder, uden yderligere forespørgsler herom, jf. dog artikel 424, stk. 3.
 Artikel 423
 Operationelle planer, programmer og ruteplaner
 En part må kræve underretning om operationelle planer, programmer eller ruteplaner for trafikflyvning, der udføres inden for rammerne af dette afsnit, når det alene er til orientering. Hvis en part kræver en sådan underretning, skal den minimere den administrative byrde i forbindelse med de underretningskrav og -procedurer, der bæres af lufttransportmellemled og den anden parts luftfartsselskaber.
 Artikel 424
 Afvisning, tilbagekaldelse, suspension eller begrænsning af tilladelse til at operere
 1. Unionen kan i overensstemmelse med denne artikels stk. 3, 4 og 5 træffe foranstaltninger over for et luftfartsselskab fra Det Forenede Kongerige i følgende tilfælde:
 a)
 i tilfælde af godkendelser og tilladelser, der er udstedt i henhold til artikel 422, stk. 1, litra a), når en af betingelserne deri ikke er opfyldt
 b)
 i tilfælde af godkendelser og tilladelser, der er udstedt i henhold til artikel 422, stk. 2, når en af betingelserne deri ikke er opfyldt
 c)
 når luftfartsselskabet ikke har overholdt de love og bestemmelser, der er nævnt i artikel 426, eller
 d)
 når sådanne foranstaltninger er nødvendige for at forebygge, beskytte mod eller bekæmpe spredning af sygdomme eller på anden måde beskytte folkesundheden.
 2. Det Forenede Kongerige kan i overensstemmelse med denne artikels stk. 3, 4 og 5 træffe foranstaltninger over for et EU-luftfartsselskab i følgende tilfælde:
 a)
 når en af betingelserne i artikel 422, stk. 1, litra b), ikke er opfyldt
 b)
 når luftfartsselskabet ikke har overholdt de love og bestemmelser, der er nævnt i artikel 426, eller
 c)
 når sådanne foranstaltninger er nødvendige for at forebygge, beskytte mod eller bekæmpe spredning af sygdomme eller på anden måde beskytte folkesundheden.
 3. Hvis en part har rimelig grund til at antage, at et luftfartsselskab fra den anden part befinder sig i en af de situationer, der er omhandlet i stk. 1 eller 2,


text:
og at der skal træffes foranstaltninger i denne henseende, underretter denne part skriftligt den anden part skriftligt om grundene til den påtænkte afvisning, suspension eller begrænsning af tilladelsen til at operere eller den tekniske tilladelse og anmoder om konsultationer.
 4. Sådanne konsultationer indledes hurtigst muligt og senest 30 dage fra modtagelsen af anmodningen om konsultationer. Hvis man ikke når frem til en tilfredsstillende aftale inden for 30 dage eller et aftalt tidsrum fra startdatoen for sådanne konsultationer, eller hvis de aftalte korrigerende foranstaltninger ikke gennemføres, giver det den part, der anmodede om konsultationer, ret til at træffe foranstaltninger med henblik på at afvise, tilbagekalde, suspendere, pålægge betingelser for eller begrænse det eller de berørte luftfartsselskabers tilladelse til at operere eller tekniske tilladelser for at sikre overholdelse af bestemmelserne i artikel 422 og 426. Hvis der er truffet foranstaltninger til at afvise, tilbagekalde, suspendere eller begrænse luftfartsselskabets tilladelse til at operere eller tekniske tilladelse, kan en part gøre brug af voldgift i henhold til artikel 739, uden at der forinden er gjort brug af konsultationer i henhold til artikel 738. En voldgiftsret behandler spørgsmålet som et hastetilfælde med henblik på artikel 744. Efter anmodning fra en af parterne kan domstolen, indtil den træffer en endelig afgørelse, træffe afgørelse om foreløbige forholdsregler, herunder om ændring eller suspension af foranstaltninger truffet af en af parterne i henhold til denne artikel.
 5. Uanset stk. 3 og 4 kan en part i de tilfælde, der er omhandlet i stk. 1, litra c) og d), og stk. 2, litra b) og c), træffe øjeblikkelige eller hastende foranstaltninger, hvis det er påkrævet i nødstilfælde, eller for at forhindre yderligere manglende overholdelse. Med henblik på dette stykke forstås ved yderligere manglende overholdelse, at spørgsmålet om manglende overholdelse allerede er blevet rejst mellem parternes kompetente myndigheder.
 6. Denne artikel berører ikke bestemmelserne i afsnit XI i sektion et, artikel 427, stk. 4, artikel 434, stk. 4, 6 og 8, og artikel 435, stk. 12, og den tvistbilæggelsesprocedure, der er fastlagt i sjette del, afsnit I, eller de foranstaltninger, der følger heraf.
 Artikel 425
 Ejerskabsforhold og kontrol med luftfartsselskaber
 Parterne anerkender de potentielle fordele ved en fortsat liberalisering af ejerskab af og kontrol med deres respektive luftfartsselskaber. Parterne er enige om i Specialudvalget om Lufttransport at undersøge mulighederne for gensidig liberalisering af ejerskabet af og kontrollen med deres luftfartsselskaber senest 12 måneder efter denne aftales ikrafttræden og derefter inden for 12 måneder fra modtagelsen af en anmodning herom fra en af parterne. Som følge af denne undersøgelse kan parterne beslutte at ændre dette afsnit.
 Artikel 426
 Overholdelse af love og forskrifter
 1. En parts love og forskrifter vedrørende adgang til, operation inden for og afgang fra dens område for luftfartøjer i international lufttransport skal overholdes af den anden parts luftfartsselskaber, når de henholdsvis ankommer til, opererer i eller forlader den pågældende parts område.
 2. En parts love og forskrifter vedrørende adgang til, operation inden for eller afrejse fra dens område for passagerer, besætning, bagage, fragt eller post på luftfartøjer (herunder


text:
bestemmelser vedrørende indrejse, klarering, indvandring, pas, told og karantæne samt postforskrifter i forbindelse med post) skal opfyldes af eller på vegne af passagerer, besætning, bagage, fragt og post, som befordres af den anden parts luftfartsselskaber, når de henholdsvis ankommer til den anden parts område, opererer i eller forlader denne parts område.
 3. Hver af parterne giver på sit område den anden parts luftfartsselskaber ret til at træffe passende foranstaltninger med henblik på at sikre, at der alene befordres personer med de rejsedokumenter, der kræves for indrejse i eller transit gennem den anden parts område.
 Artikel 427
 Ikkeforskelsbehandling
 1. Med forbehold af sektion et, afsnit XI, fjerner parterne, inden for deres respektive jurisdiktioner, alle former for forskelsbehandling, som kunne indvirke negativt på den anden parts luftfartsselskabers rimelige og lige muligheder for at konkurrere i forbindelse med udøvelsen af de rettigheder, der er fastsat i dette afsnit.
 2. En part ("den initiativtagende part") kan træffe foranstaltninger i henhold til stk. 3-6, hvis den finder, at dens luftfartsselskabers rimelige og lige muligheder for at konkurrere i forbindelse med udøvelsen af de rettigheder, der er fastsat i dette afsnit, påvirkes negativt af forskelsbehandling, som er forbudt ved stk. 1.
 3. Den initiativtagende part forelægger den anden part ("den besvarende part") en skriftlig anmodning om konsultationer. Konsultationerne begynder inden for 30 dage fra modtagelsen af anmodningen, medmindre andet aftales af parterne.
 4. Hvis den initiativtagende part og den besvarende part ikke når frem til en aftale inden for 60 dage fra modtagelsen af anmodningen om konsultationer, jf. stk. 3, kan den initiativtagende part træffe foranstaltninger mod alle eller en del af de luftfartsselskaber, som har nydt godt af forskelsbehandling, som er forbudt ved stk. 1, herunder foranstaltninger med henblik på at afvise, tilbagekalde, suspendere, pålægge betingelser for eller begrænse de berørte luftfartsselskabers tilladelse til at operere eller tekniske tilladelser.
 5. De foranstaltninger, der træffes i henhold til stk. 4, skal være passende og skal med hensyn til anvendelsesområde og varighed begrænses til, hvad der er strengt nødvendigt for at afbøde skaden på den initiativtagende parts luftfartsselskaber og fjerne den uretmæssige fordel, som de luftfartsselskaber, foranstaltningerne er rettet mod, har opnået.
 6. Hvis konsultationer ikke har ført til en løsning, eller hvis der er truffet foranstaltninger i henhold til denne artikels stk. 4, kan en part gøre brug af voldgift i henhold til artikel 739, uden at der forinden er gjort brug af konsultationer i henhold til artikel 738. En voldgiftsret behandler spørgsmålet som et hastetilfælde med henblik på artikel 744. Efter anmodning fra en af parterne kan domstolen, indtil den træffer en endelig afgørelse, træffe afgørelse om foreløbige forholdsregler, herunder om ændring eller suspension af foranstaltninger truffet af en af parterne i henhold til denne artikel.
 7. Uanset stk. 2 træffer parterne ikke foranstaltninger i henhold til stk. 3-6 for så vidt angår adfærd, som henhører under anvendelsesområdet for sektion et, afsnit XI.
 Artikel 428
 Forretningsvirksomhed
 1. Parterne er enige om, at hindringer for at drive virksomhed, som luftfartsselskaberne støder på, vil hæmme fordelene ved


text:
dette afsnit. Parterne er enige om at samarbejde om at fjerne hindringer for at drive virksomhed for begge parters luftfartsselskaber, hvis sådanne hindringer kan hæmme den kommercielle drift, skabe konkurrencefordrejning eller påvirke lige muligheder for at konkurrere.
 2. Specialudvalget om Lufttransport overvåger de fremskridt, der gøres med hensyn til effektivt at håndtere spørgsmål vedrørende hindringer, der står i vejen for flyselskabers forretningsvirksomhed.
 Artikel 429
 Erhvervsmæssige operationer
 1. Parterne indrømmer hinanden de i stk. 2-7 fastsatte rettigheder. Med henblik på udøvelsen af disse rettigheder er parternes luftfartsselskaber ikke forpligtet til at opretholde en lokal sponsor.
 2. For så vidt angår repræsentanter for luftfartsselskaber:
 a)
 den ene parts luftfartsselskabers etablering af kontorer og faciliteter på den anden parts område, i det omfang det er nødvendigt for at levere tjenesteydelser i henhold til dette afsnit, tillades uden begrænsning eller forskelsbehandling
 b)
 med forbehold af sikkerhedsforskrifter, og hvor sådanne kontorer og faciliteter befinder sig i en lufthavn, kan de være underlagt begrænsninger på grund af pladstilgængelighed
 c)
 hver part skal i overensstemmelse med sine love og forskrifter vedrørende indrejse, ophold og beskæftigelse give den anden parts luftfartsselskaber tilladelse til at medbringe og bevare deres eget ledelsesmæssige, salgsmæssige, tekniske, operationelle og øvrige tekniske personale, som luftfartsselskabet med rimelighed måtte anse for at være nødvendigt for at udføre lufttransportydelser i henhold til dette afsnit. Hvis der kræves arbejdstilladelser for det personale, der er omhandlet i dette stykke, herunder personer, der udfører visse midlertidige opgaver, behandler parterne hurtigt ansøgningerne om sådanne tilladelser med forbehold af de relevante love og forskrifter.
 3. For så vidt angår groundhandling:
 a)
 tillader hver af parterne den anden parts luftfartsselskaber at udføre selvservicering på dens område uden andre begrænsninger end dem, der er baseret på sikkerhedsmæssige hensyn eller på anden vis som følge af fysiske eller driftsmæssige begrænsninger
 b)
 må hver af parterne ikke pålægge den anden parts luftfartsselskaber valget af en eller flere leverandører af groundhandlingydelser blandt dem, som er til stede på markedet i overensstemmelse med de love og administrative bestemmelser, der gælder i den part, hvor tjenesteydelserne leveres
 c)
 hvis en parts love og administrative bestemmelser begrænser eller på nogen måde indskrænker den frie konkurrence mellem udbydere af groundhandlingydelser til den anden parts luftfartsselskaber, skal denne part sikre, at alle nødvendige groundhandlingydelser står til rådighed for den anden parts luftfartsselskaber, og at de stilles til rådighed som minimum på de samme gunstige betingelser, som gælder for noget andet luftfartsselskab, jf. dog litra a).
 4. For så vidt angår tildeling af ankomst- og afgangstidspunkter i lufthavne skal hver part sikre, at dens regler, retningslinjer og procedurer for tildeling af ankomst- og afgangstidspunkter i lufthavne på dens område anvendes på en gennemsigtig, effektiv, ikkediskriminerende og rettidig måde.
 5. For så vidt angår lokale udgifter og overførsel af midler og indtægter:
 a)
 finder bestemmelserne i sektion et, afsnit IV, anvendelse på de spørgsmål, der er omfattet af dette afsnit, jf. dog artikel 422
 b)
 indrømmer parterne hinanden de fordele, der er fastsat i litra c)-e)
 c)
 skal det være muligt for salg